KIRJALLINEN KYSYMYS E-0892/00 esittäjä(t): Bart Staes (Verts/ALE) neuvostolle. Belgian dioksiinikriisin arviointi.



Virallinen lehti nro 081 E , 13/03/2001 s. 0006 - 0006



KIRJALLINEN KYSYMYS E-0892/00 esittäjä(t): Bart Staes (Verts/ALE) neuvostolle (23. maaliskuuta 2000) Aihe: Belgian dioksiinikriisin arviointi Belgian dioksiinikriisi on jälleen osoittanut ravintoketjun ja sen valvonnan haavoittuvuuden. Sellaisen selvityksen laatiminen, jollaisen Belgian kansanedustuslaitoksen niin kutsuttu dioksiinikomitea on tehnyt, on keino, jolla ongelmakohtia voidaan poistaa. Euroopan unionilla ja sen jäsenvaltioilla on siinä tärkeä osa. Komitean jäsenet huomauttavat, että rehujen haitallisia aineita koskevassa EU:n direktiivissä ei mainita pcb:tä tai dioksiinia. Jäsenet katsovat, että ennen 29 päivänä huhtikuuta 1996 annettua direktiiviä 96/25/EY(1) voimassa ollut luettelo sallituista eläinrehujen ainesosista tulisi ottaa uudelleen käyttöön. Katsooko neuvosto, että ennen 29. huhtikuuta 1996 annettua direktiiviä 96/25/EY voimassa ollut luettelo sallituista eläinrehujen ainesosista tulisi ottaa uudelleen käyttöön, kuten dioksiinikomitea esittää? Jos vastaus on kielteinen, miksi neuvosto torjuu vastoin Belgian dioksiinikriisistä saatuja opetuksia sallittujen aineiden luettelon käyttöönoton? (1) EYVL L 125, 23.5.1996, s. 35. Yhteinen vastaus kirjallisiin kysymyksiin E-0886/00, E-0888/00, E-0890/00, E-0892/00 ja E-0894/00 (29. syyskuuta 2000) Vaikka raporttia, johon arvoisa parlamentin jäsen viittaa, ei ole osoitettu neuvostolle, eikä sitä ole neuvostossa käsitelty, voidaan joitakin yleisluontoisia toteamuksia kuitenkin esittää joihinkin arvoisan parlamentin jäsenen esille ottamiin huomautuksiin. Viime vuosina on ilmennyt lukuisia ravintoketjun eri vaiheisiin liittyviä ongelmia, joista yhtenä Belgian dioksiinikriisi. Tämä osoittaa selkeästi, että EU:n elintarviketurvallisuuslainsäädäntöä on tarkistettava ja vahvistettava siten, että kuluttajien luottamus sekä elintarvikkeiden turvallisuuteen että elintarvikkeiden turvallisuudesta vastaaviin viranomaisiin saadaan palautettua. Komission tammikuussa esittämässä elintarvikkeiden turvallisuutta koskevassa valkoisessa kirjassa hahmotellaan ja tarjotaan käyttöön useita toimenpiteitä, joiden avulla edellä mainituilta kriiseiltä voitaisiin tulevaisuudessa välttyä. Valkoisen kirjan liitteessä esitetään 84 käytännön toimenpidettä (useimmat näistä lainsäädäntöehdotuksia) sisältävä toimintasuunnitelma. Näiden toimenpiteiden tarkoituksena on parantaa ja lujittaa koko ravintoketjun lainsäädäntöpuitteita. Neuvosto valmistelee tällä hetkellä kantaansa valkoiseen kirjaan ja toivoo voivansa käsitellä komission erityisehdotukset yhdessä Euroopan parlamentin kanssa. Tavoitteena on saada hyväksyttyä kattavat ja johdonmukaiset lainsäädäntöpuitteet, joilla sovitut tavoitteet toteutuvat. Kaikki kirjallisissa kysymyksissä erityisesti mainitut elintarviketurvallisuuteen liittyvät kysymykset eli rehujen koostumusta ja saastuttajia koskevat sääntelypuitteet sekä pakollista ilmoittamista Euroopan unionin viranomaisille rehujen saastumistapauksissa ja teurasjätteiden käyttöä koskeva lainsäädäntö käsitellään komission lainsäädäntöehdotusten yhteydessä. Erityisesti kuluttajien suojaamiseksi entistä tehokkaammin on tarkasteltava sellaisen positiiviluettelon mahdollista käyttöönottoa, jossa luetellaan rehuissa käytettäviksi sallitut aineet. Aineet, joiden käyttö rehuntuotannossa sallitaan tai kielletään, mukaan lukien myös eläinperäiset sivutuotteet, on määritettävä ehdottoman selkeästi. Rehuraaka-aineiden positiiviluettelon edut ja toteutettavuus keskipitkällä aikavälillä selvitetään. Lyhyellä aikavälillä on turvauduttava nykyiseen negatiiviluetteloon, jota komissio ehdottaa täydennettäväksi. Lietteen käyttöä rehuissa koskevan kysymyksen osalta komission jäsen David Byrne on ilmoittanut maatalousneuvostolle ongelmista, joita on aiheutunut lietteen käytön kieltämistä rehuseoksissa koskevan komission päätöksen 516/91 eri kieliversioiden tulkinnasta. Neuvosto on merkinnyt tiedoksi komission toimenpiteet tilanteen selkeyttämiseksi ja kiellon vahvistamiseksi.